CELEX: 32019R1691
Language: mt
Date: 2019-10-09 00:00:00
Title: Regolament tal-Kummissjoni (UE) 2019/1691 tad-9 ta’ Ottubru 2019 li jemenda l-Anness V tar-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) (Test b’rilevanza għaż-ŻEE)

10.10.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 259/9
               
            
         REGOLAMENT TAL-KUMMISSJONI (UE) 2019/1691
         tad-9 ta’ Ottubru 2019
         li jemenda l-Anness V tar-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi tal-Kummissjoni 91/155/KEE, 93/67/KEE, 93/105/KE u 2000/21/KE (1), u b’mod partikolari l-Artikolu 131 tiegħu,
         Billi:
         
                     (1)
                  
                  
                     L-Anness V tar-Regolament (KE) Nru 1907/2006 fih lista ta’ sustanzi li huma eżentati mill-obbligu li jiġu rreġistrati skont l-Artikolu 2(7)(b) ta’ dak ir-Regolament.
                  
               
                     (2)
                  
                  
                     Id-diġestat huwa materjal residwali semisolidu jew likwidu li jkun ġie sanitizzat u stabbilizzat bi proċess ta’ trattament bijoloġiku li l-aħħar stadju tiegħu jkun stadju ta’ diġestjoni anaerobika, u fejn l-inputs użati f’dak il-proċess ikunu materjali bijodegradabbli li joriġinaw biss minn materjali segregati minn sorsi mhux perikolużi, bħall-iskart tal-ikel, id-demel u l-uċuħ tar-raba’ li jintużaw għall-enerġija. Il-bijogass li jirriżulta mill-istess proċess bħad-diġestat jew minn proċessi oħra tad-diġestjoni anaerobika, kif ukoll kompost li jirriżulta mid-dekompożizzjoni aerobika ta’ materjali bijodegradabbli simili, diġà huwa elenkat fl-Anness V tar-Regolament (KE) Nru 1907/2006. Għalhekk, jenħtieġ li d-diġestat li, jew mhuwiex skart jew ma għadux skart, jiġi elenkat ukoll f’dak l-Anness, billi mhuwiex xieraq u mhux neċessarju li jkun rikjest li dik is-sustanza tiġi rreġistrata u billi l-eżenzjoni tagħha mit-Titoli II, V u VI tar-Regolament (KE) Nru 1907/2006 ma tippreġudikax l-objettivi ta’ dak ir-Regolament.
                  
               
                     (3)
                  
                  
                     S’issa ma ġewx sottomessi reġistrazzjonijiet għad-diġestat. L-elenkar tad-diġestat fl-Anness V tar-Regolament (KE) Nru 1907/2006 jenħtieġ li jiċċara li d-diġestat huwa eżentat mir-reġistrazzjoni, għal raġunijiet simili għal dawk li jiġġustifikaw l-eżenzjoni eżistenti tal-kompost u tal-bijogass, sabiex b’hekk jitneħħew l-inċertezzi li jiltaqgħu magħhom il-produtturi u l-utenti tad-diġestat u mill-awtoritajiet tal-infurzar.
                  
               
                     (4)
                  
                  
                     Għalhekk, jenħtieġ li l-Anness V tar-Regolament (KE) Nru 1907/2006 jiġi emendat skont dan.
                  
               
                     (5)
                  
                  
                     Il-miżuri stipulati f’dan ir-Regolament huma skont l-opinjoni tal-Kumitat stabbilit bl-Artikolu 133 tar-Regolament (KE) Nru 1907/2006,
                  
               ADOTTAT DAN IR-REGOLAMENT:
         
            Artikolu 1
            L-Anness V tar-Regolament (KE) Nru 1907/2006 huwa emendat skont l-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-9 ta’ Ottubru 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 396, 30.12.2006, p. 1.
      
      
         
            ANNESS
            Fl-Anness V tar-Regolament (KE) Nru 1907/2006, il-punt 12 huwa sostitwit b’dan li ġej:
            
               
                           “12.
                        
                        
                           Kompost, bijogass u diġestat.”.